El director general de l’Institut Valencià de Cultura, Abel Guarinos, i el president de l’Acadèmia Valenciana de l’Audiovisual, Pep Llopis, han presentat la segona edició dels Premis de l’Audiovisual Valencià, el lliurament de premis de la qual se celebrarà a l’Auditori de Castelló el 22 de novembre de 2019.

L’objectiu d’aquests premis és reconéixer les principals produccions de l’any i el treball de les empreses i dels professionals del sector audiovisual valencià. La segona edició dels premis serà retransmesa per À Punt. El trofeu per a aquesta edició serà el mateix que el de l’anterior: l’estatueta dissenyada per l’artista valenciana Inma Femenía.

En aquesta segona edició, s’incorporen als premis, a més de llargmetratges i curtmetratges, les sèries de televisió, websèries i videojocs, la qual cosa suposa un total de 23 guardons.

Les bases dels premis seran publicades durant el pròxim mes d’agost i seran difoses pels mitjans de l’Acadèmia i de l’IVC. D’aquesta manera, s’obri la presentació als premis, a més de les empreses productores que complisquen els requisits establits en les bases, a la presentació de persones físiques, professionals valencians, encara que hagen fet els seus treballs fora del territori valencià.